అమెరికా హెచ్‌1బి వీసా ఆంక్షల ఫలితం
4 ఐటి కంపెనీల్లోరూ.21 వేల కోట్ల నష్టం
ముంబై, జనవరి 6: అమెరికా కొత్త అధ్యక్షునిగా ఎన్నికైన డొనాల్డ్‌ట్రంప్‌ ఎన్నికల నినాదం అమలులోనికి వస్తుండటం, హెచ్‌1బి వీసాలపై ఆంక్షలు పెంచడం వంటి వాటితో భారత్‌లోని నాలుగు టాప్‌ ఐటి కంపెనీల మార్కెట్‌ విలువలు ఒక్కరోజులోనే 21వేల కోట్లు దిగజారాయి. బిఎస్‌ఇలో ఐటిసూచి మూడు శాతం దిగజారింది. హెచ్‌సి ఎల్‌ టెక్నాలజీస్‌, ఇన్ఫోసిస్‌, టిసిఎస్‌, విప్రో, టెక్‌మహీంద్ర వంటివి 4.5శాతం వరకూ నష్టపోయాయి.
కేవలం ఇవేకాకుండా మైండ్‌ట్రీ, పెర్సి స్టెంట్‌ సిస్టమ్స్‌, ఎంఫసిస్‌ వంటివి ఎక్కువ అమ్మకాల వత్తిడికి లోనయ్యాయి. అమెరికన్‌ కాంగ్రెస్‌ ప్రతినిధుల సభలో హెచ్‌వన్‌బి వీసాలపై ఆంక్షలను పెంచుతూ బిల్లు ను ప్రవేశపెట్టడమే ఇందుకు కీలకం అని భావించాలి. బిఎస్‌ఇ ఐటి ఉపసూచి టాప్‌ కంపనీలపరంగా మూడు శాతం దిగజారితే టాప్‌ కంపెనీలన్నీ 4.5శాతం వరకూ క్షీణించాయి. ఒక్కరోజులోనే భారతీయ ఐటి ఔట్‌సోర్సింగ్‌ కంపెనీలలో 21 వేల కోట్ల రూపాయల మార్కెట్‌విలువల పతనం జరిగింది.
వాస్తవానికి ఈ బిల్లు వల్ల భారత్‌ లాంటి దేశాలు హైటెక్‌ ఉద్యోగాలను అమె రికాలో నియ మించుకునేందుకు వెసులుబాటు కల్పిస్తోంది. అయితే యుఎస్‌ కాంగ్రెస్‌లో తిరిగి ప్రవేశపెట్టడం వల్ల బిల్లు వీసా దుర్వినియో గాన్ని అరికడుతుందని అంచనావేస్తున్నారు. అలాగే హెచ్‌వన్‌బి వీసా కలిగిన వారికి కనీసం సాలీనా లక్ష డాలర్ల వేతనం ఉండాలి.ప్రస్తుతం ఈ పరిమితి కేవలం 60వేల డాలర్లుగా మాత్రమే ఉంది. అలాగే ఇప్పటి వరకూ ఉన్న మాస్టర్స్‌ డిగ్రీపై ఉన్న మినహాయింపులను కూడా రద్దు చేసింది. దీనివల్ల ఖచ్చితంగా ఎంఎస్‌ వంటి మాస్టర్‌డిగ్రీలు చేయాల్సి ఉంటుంది.
ఈబిల్లు అమెరికా చట్టసభల్లో ఆమోదం పొందితే భార తీయ ఔట్‌సోర్సింగ్‌ కంపెనీల నిర్వహణ మార్జిన్‌లు గణనీయంగా తగ్గిపోతాయనడంలో సందేహంలేదు. ఐడిబిఐ క్యాపిటల్‌ రీసెర్చి ఎకె ప్రభాకర్‌ మాట్లాడుతూ హెచ్‌1బి వీసా ఆంక్షలే నేటి ఐటిషేర్ల పతనా నికి మూలకారణమని విశ్లేషించారు. ఈ బిల్లు అమెరికాలో అమోదం పొందితే భారత్‌ ఐటి కంపెనీల రాబడుల్లో, మార్జిన్లలో 150 బేసిస్‌ పాయింట్లు తగ్గుతుందని అంచనావేసారు. హెచ్‌వన్‌ బి వీసా అంశంతోపాటు అమ్మకాల ఒత్తిడి కూడా తోడయింది. భారత్‌లోని కొన్ని ఐటి కంపెనీలు పెర్సిస్టెంట్‌ సిస్టమ్స్‌ వంటివి 50-55శాతం స్థానిక ఉద్యోగులనే అమెరికాలో నియమించుకున్నాయని ఇటువంటి కంపెనీలపై తక్కువ ప్రభావంఉంటుందని ఆయన అన్నారు.
హెచ్‌వన్‌బి వీసా అంశంతోపాటు అమ్మకాల ఒత్తిడి కూడా ఎక్కువయింది. మూడో త్రైమాసిక ఫలితాలు రానుండటంతో కొంతమంది పెద్ద ఇన్వెస్టర్లు అమ్మకాలకే మొగ్గుచూపించడం కూడా స్టాక్‌ మార్కెట్‌లలో ఐటిరంగ షేర్ల పతనానికి మూలకారణం అయింది. దేశీయ స్టాక్‌ మార్కెట్లు సెన్సెక్స్‌, నిఫ్టీ రెండూ కూడా రెండునెలల గరిష్ట స్థాయి నుంచి దిగజారాయి. ఐటిరంగ షేర్ల పతనమే ఇందుకుకారణం. నిఫ్టీ మధ్యాహ్నానికి 0.03శాతం దిగజారి 8271పాయింట్లవద్ద స్థిరపడితే సెన్సెక్స్‌ కూడా 0.02శాతం దిగజారి 26,873.93 పాయింట్లవద్ద స్థిరంగా కొనసాగుతున్నది. నిఫ్టీ ఐటిసూచి 3.2శాతం దిగజారింది. నవంబరు 9వతేదీ తర్వాత భారీస్థాయిలో పతనంగానిపుణులు పేర్కొంటున్నారు